নিজস্ব প্রতিবেদন: নোট বাতিলের বর্ষপূর্তিতে কালা দিবসের ডাক দিয়েছেন মমতা বন্দ্যোপাধ্যায়। নিজের টুইটার অ্যাকাউন্টের ডিপি (ডিসপ্লে পিকচার) কালো করে দিয়ে দিন কয়েক আগেই কালা দিবস পালনের ডাকও দিয়েছেন মমতা। আগামী কাল ৮ নভেম্বরই সেই দিন। ফলে, রাজ্য জুড়ে জোড়াফুল কর্মীরা ময়দানে নামবেন দলনেত্রীর ডাকে সাড়া দিয়ে। জেলার পাশাপাশি কলকাতার রাস্তাতেও কাল পথে নামবেন তৃণমূলের শীর্ষ নেতৃত্ব। তবে সামগ্রিকভাবে কোনও মিছিল আয়োজনের পরিকল্পনা নেয়নি তৃণমূল। বরং শহরের বিভিন্ন এলাকা থেকে এদিন আলাদা আলাদা মিছিলের নেতৃত্ব দেবেন তৃণমূলের একাধিক প্রথম সারির নেতা।